Document ID: 31997R2454

Komisijas Regula (EK) Nr. 2454/97
(1997. gada 10. decembris),
ar ko paredz sīki izstrādātus noteikumus Padomes Regulas (EK) Nr. 2494/95 īstenošanai attiecībā uz minimālajiem SPCI svēruma kvalitātes standartiem
(Dokuments attiecas uz EEZ)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Padomes Regulu (EK) 2494/95 (1995. gada 23. oktobris) par saskaņotajiem patēriņa cenu indeksiem [1] un jo īpaši tās 4. pantu un 5. panta 3. punktu,
pēc apspriedēm ar Eiropas Monetāro institūtu,
tā kā saskaņā ar Regulas (EK) Nr. 2494/95 5. panta 1. punkta b) apakšpunktu katrai dalībvalstij ir jāsastāda saskaņots patēriņa cenu indekss (SPCI), sākot ar indeksu par 1997. gada janvāri;
tā kā Komisijas Regulā (EK) Nr. 1749/96 [2] noteica sākotnējos īstenošanas pasākumus Regulai (EK) Nr. 2494/95;
tā kā turpmāki īstenošanas pasākumi ir vajadzīgi, lai nodrošinātu SPCI salīdzināmību un saglabātu SPCI ticamību un atbilstību saskaņā ar Regulas (EK) Nr. 2494/95 5. panta 3. punktu; tā kā šādi īstenošanas pasākumi būtu jāparedz, jo īpaši ņemot vērā izmaksu lietderību saskaņā ar minētās regulas 13. pantu;
tā kā Regulas (EK) Nr. 2494/95 8. panta 3. punktā noteikts, ka SPCI svērums jāatjauno pietiekami bieži, lai ievērotu salīdzināmības prasības, taču tas neparedz veikt ģimenes budžeta pārskatus biežāk kā reizi piecos gados, izņemot dalībvalstis, par kurām ir zināms, ka tajās notiek patēriņa modeļu maiņa, kas nosaka vajadzību pēc biežākiem pārskatiem; tā kā patēriņa cenu indeksu, no kura atvasina SPCI svērumus, atjaunina dažādos intervālos, tādējādi uz to pamatots SPCI var neatbilst minētās regulas 4. panta salīdzināmības prasībām; tā kā ir vajadzīgi darbības neatbilstības pasākumi, lai konstatētu, kuri svērumi ir jāatjaunina, lai nodrošinātu atbilstību;
tā kā Regulas (EK) Nr. 2494/95 9. pantā prasa SPCI veidot kā cenu indeksu pēc Laspeiresa tipa; tā kā, ja dažādu preču un pakalpojumu relatīvās cenas mainās, patērētāju izdevumu modeļi var mainīties tiktāl, ka atbilstīgo izdevumu grupu svērumi un jo īpaši pamata daudzumi ir jāatjaunina, lai nodrošinātu to atbilstību;
tā kā ar Regulas (EK) Nr. 1749/96 4. pantu SPCI būtu jāapkopo, iekļaujot jaunu būtisku preču un pakalpojumu cenu izmaiņas;
tā kā šai regulai nevajadzētu dalībvalstīm likt veikt jaunus statistikas pārskatus;
tā kā šajā regulā paredzētie pasākumi atbilst Statistikas programmas komitejas atzinumam,
IR PIEŅĒMUSI ŠO REGULU.
1. pants
Mērķis
Šīs regulas mērķis ir nodrošināt, ka SPCI veido, izmantojot svērumus, kuri ir pietiekami ticami un atbilstīgi starptautiskiem salīdzinājumiem.
2. pants
Definīcija
Šajā regulā SPCI "svēruma pārskata periods" ir definēts kā 12 mēnešu patēriņa vai izdevumu periods, no kura aprēķina svērumus jaunāko SPCI indeksa skaitļu apkopošanai. "Apakšindeksi" ir tādi, kā noteikts Komisijas Regulā (EK) Nr. 2214/96 [3].
3. pants
Svērumu minimālie standarti
1. Katru mēnesi dalībvalstis izveido SPCI, izmantojot svērumus, kas atspoguļo patērētāju izdevumu modeļus svēruma pārskata periodā, kas beidzas ne vēlāk kā septiņus gadus pirms iepriekšējā decembra.
2. Katru gadu dalībvalstis veic svērumu pārskatu, lai nodrošinātu, ka tie ir pietiekami ticami un atbilstīgi, lai atbilstu Regulas (EK) Nr. 2494/95 4. pantā noteiktajām salīdzināmības prasībām. Pārskatus var veikt arī tikai svērumiem apakšindeksu un to galveno sastāvdaļu līmenī.
3. Pārskatā dalībvalstis pārbauda, vai ir notikušas būtiskas izmaiņas kopš pašreiz izmantotā svēruma pārskata perioda attiecībā uz cenu attīstību katram būtiskam sastāvdaļas indeksam, kas ir saistīts ar SPCI, vai ir stabila tirgus attīstība katrā būtiskā sastāvdaļu grupā.
4. Ja ticami pierādījumi rāda, ka 3. punktā minētās izmaiņas norāda svērumu izmaiņas, kas caurmērā varētu ietekmēt SPCI izmaiņas par vairāk nekā 0,1 procenta punktu viena gada laikā attiecībā pret iepriekšējo gadu, dalībvalstis attiecīgi koriģē SPCI svērumus. Dalībvalstu pienākums nav ņemt vērā izmaiņas, kas notiek divos gados, kas beidzas decembrī pirms pārskata.
5. Dalībvalstis veic visas korekcijas, kas ir veiktas saskaņā ar 4. punktu, vēlākais janvāra indeksā pēc pārskata gada.
4. pants
Kvalitātes kontrole
Dalībvalstis Komisijai (Eiropas Kopienu Statistikas birojam) pēc tās lūguma novērtēšanai sniedz pietiekamu informāciju par svērumiem, kas izmantoti SPCI uzbūvē, ieskaitot izmantoto svēruma pārskata periodu, gada pārskata rezultātus un korekcijas, kas ir veiktas, lai panāktu atbilstību šai regulai.
5. pants
Stāšanās spēkā
Šī regula stājas spēkā 20. dienā pēc publicēšanas Eiropas Kopienu Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 1997. gada 10. decembrī

Labels: 2
18